AfriForum veg vir Volksrust se naamAfriForum het ’n nasionale veldtog, Keer dat Volksrust waai, van stapel gestuur ter behoud van dié dorp se naam. AfriForum sal die petisie volgende maand saam met ŉ memorandum aan die munisipale bestuurder van die Dr. Pixley Ka Isaka Seme Plaaslike Munisipaliteit en aan die minister van kuns en kultuur, Nathi Mthethwa, oorhandig. Volksrust is op 27 Maart 1889 deur pres. Paul Kruger tot dorp geproklameer en het sy naam by Dorie de Jager, suster van Dirkie Uys wat op 28 Januarie 1881 tydens die slag van Laingsnek dood is, gekry. Die naam verwys na die Boeremagte wat na die Slag van Amajuba op die Rooibult uitgekamp het om te rus terwyl die vredesdokument van die Eerste Vryheidsoorlog onderteken is, asook na die volk wat na die stryd gerus het. “Die voorstel is polities gedrewe en skep polarisasie. Die ANC het geen respek en waardering vir die erfenis en geskiedenis van die Afrikanervolk nie,” het Hein Gonzales, AfriForum se provinsiale koördineerder vir Mpumalanga, gesê. “Die naamsverandering sal ŉ groot finansiële hap uit die provinsiale regering asook die munisipaliteit se sak vat. Gevolglik sal dit nie net munisipaliteite se fondse negatief beïnvloed nie, maar ook dienslewering aan belastingbetalers. Dít terwyl die jongste verslag van die ouditeur-generaal aandui dat munisipaliteite in Mpumalanga in die 2013/2014-geldjaar R2 miljard verkwis het.” Die burgerregte-organisasie moedig Suid-Afrikaners aan om hul name op die internet en sosialemediaplatforms tot ŉ petisie te voeg, of om hul name na 45350 te SMS (R1).